Kataloniërs gou na stembus. | Die Vryburger
Katalonië het 'n spoedreferendum aangekondig. Die streek se leier Artur Mas soek onafhanklikheid van Madrid en het openlik selfregering geëis.
In dieselfde beroep waarin hy eenheid met Spanje gepleit het, het die president van die noord-oostelike provinsie van Spanje 'n verkiesing vir die 25ste November aangekondig.
Die verkiesing word as 'n de facto referendum beskou waarin hy 'n mandaat van sy volgelinge sal vra vir hulle reg tot selfbeskikking. Mnr. Mas het die verkiesing aangekondig nadat die Eerste Minister van Spanje, Mariono Rajoy, Katalonië se voorstel vir 'n nuwe fiskale beleid waarin die provinsie groter beheer oor sy inkomste en uitgawes sal uitoefen, van die hand gewys het.
Mnr. Mas het die parlement in Barcelona meegedeel dat hulle nie hoef te regverdig wie en wat hulle is nie. Hulle wil slegs dieselfde toegang tot dieselfde instrumente hê wat alle ander nasies het om hulle identiteit te behou en te beskerm.
Hy het sy vorige uitlating herhaal dat Katalonië sy eie ekonomie moet beheer. "Indien Katalonië 'n onafhanklike staat is, sal hulle onder die 50 grootste uitvoerlande tel," het hy gesê.
Dit is interessant om te onthou dat die Kataloniërs hulleself nog altyd as die ware Spanjaarde gesien het. Diegene wat nog die Barcelona Olipiese Spele kan onthou, sal weet dat alle aankondigings eers in Katelaans en dan in Spaans gedoen is. Hierdie siening kom uit die geskiedenis. Koningin Isabella van Castille en haar man, Prins Frederick van Aragon het die Moslems verslaan, die Jode uit die land verban en Spanje verenig.
Dit is inspirerend om te sien dat hierdie gebeure wat in die laat 1400 en vroeë 1500 afgespeel het, steeds 'n volk so kan verenig.
One thought on "Kataloniërs gou na stembus."
DuP du Plessis November 16, 2012 at 2:56 pm
Die Spaanse eenheidstaat was die gevolg van verskillende klein volke wat saamgestaan het om 'n gemeenskaplike vyand nl. die Moslem-bedreiging, af te slaan. Soos die Katalonie"rs probeer die Baskiese Seperatiste ook al baie jare om hulself af te skei van die res van Spanje. Een van die gevolge van die Spaanse koningshuis se eenheidstaat was die magsvergryp van die Rooms-Katolieke kerk teen al die Protestante in Spanje.
Die Boerevolk se verslawing spruit ook uit die magsbeheptheid van 'n ander Europese Imperiale owerheid wat 'n eenheidstaat hier in Suid-Afrika kom afdwing het net om hul goudgierigheid te bevredig.
Ongelukkig het sulke eenheidstate dieselfde probleem, nl. dat die miere (produktiewe deel) van sulke saamgestelde nasies, die sprinkane (onproduktiewe parasiete) moet dra en moet red van ondergang en hongersnood.
So, van my kant af wens ek die Kataloniese- en die Baskiese volke alle voorspoed toe om hulself betyds los te skeur van Spanje voordat die groter eenheidstaat van Europa, hulle sowel as die Duitsers, oor die afgrond trek.